# Podcast-serie ’Vold mod mennesker med handicap’Podcast 2 – Fysisk vold: Historien om Fabian

Dette dokument er en tekstversion af podcasten. Hver gang en ny person taler, så angives rolle og navn med fed skrift, hvorefter der er et transskriberet citat. Al underlægningsmusik og lydeffekter indsættes i en [ ].

**Studievært, Julie Giese**

Mennesker med handicap er i særlig risiko for at blive udsat for vold.

Ofte er gerningsmanden én de kender.

Personer uden sprog er en særlig sårbar gruppe.

I denne podcast skal du høre historien om Fabian.

Mit navn er Julie Giese, og jeg er taget til Østjylland for møde Lise, der en sommerdag fik et opkald fra en person med et ukendt nummer.

[Musik, bildør lukker, skridt, fugle, banker på, siger hej i baggrunden]

**Case, Lise**

Jeg hedder Lise. Jeg har en søn, der hedder Fabian, som er 23. Lige om lidt 24. Han har en Autisme Spektrum forstyrrelse og er mentalt retarderet og så har han epilepsi. Nogle gange taler man om udviklingsalder. Fabians udviklingsalder er skæv og man kan sige på mange områder, så er han som et lille barn på mellem 3-5 år. På andre områder kan han godt virke lidt ældre, men skævt, og ikke på nogen måde indenfor det normale.

Fabian har ikke noget verbalt sprog, men har et meget tydeligt kropssprog. Så han kan selv, sådan ret tydeligt sig fra ved fx at pege hidsigt, hvis han synes, man skal gå eller pege på noget, han gerne vil have. Og så skal man heller ikke underkende, at Fabian godt kan forstå rigtig meget af, hvad man siger til ham, selvom han ikke har noget talesprog, og han er heller aldrig nogensinde i tvivl om, hvilken stemning der er i lokalet, og hos de mennesker, han er sammen med. Han kan være meget tydelig i hans kropssprog og han har sådan et udtryk, at man egentlig ikke er i tvivl om, hvad det er han gerne vil.

Fabian flyttede på det bosted, han bor på nu, da han var 18 år. Så nu har han snart boet der i seks år. Det var 2015. Han flyttede ind på sådan et helt nyt bygget bosted. Før det der boede han på en børneinstitution, også for mennesker med autisme eller børn med autisme og det har gjort siden han var 10.

Bostedet, hvor Fabian bor, er et nyere byggeri. Det er små enheder, nærmest sådan nogle små rækkehuse, hvor der er fire bittesmå lejligheder i hvert hus og to fælleskøkkener, som støder op imod hinanden. Og oprindeligt er byggeriet konstrueret sådan, at man kan skærme borgerne for eller mod hinanden eller bare mod det, der kan være udenfor, som kan være forstyrrende. Så derfor er der lydtætte døre. Hvis døren er lukket indtil Fabians lejlighed, så kan man ikke høre, hvad der foregår derinde. Hvis dørene mellem de to køkkener er lukket, så kan man ikke høre, hvad der foregår inde på den anden side, fordi det er lavet sådan, at hvis man på grund af sit handicap - sin autisme - er meget sensibel over for lyd, så skal man kunne have ro eller finde ro og ikke være forstyrret af andre, da der kan godt være mennesker med forskellige former for handicap, som kan lave meget høje lyde, som kan virke stressende på andre.

Udendørs er der små bitte gårde, men de er alt for små. Der er ikke noget hyggeligt på stedet. Overfor - lige overfor eller som nabo til bostedet, der er aktivitetstilbuddet, som Fabian går i. På det område er der lidt legeplads, lidt bålplads, lidt andre udendørsfaciliteter - blandt andet end en bane, hvor man kan cykle på. Det er ikke så stort, men det er der. Ellers ligger hele botilbuddet og dagtilbuddets klemt inde i et parcelhuskvarter. Så der er almindelige parcelhuse hele vejen rundt om.

Fabian er af natur en glad dreng - superglad for hans familie og superglad for at hygge sig. Han er sådan en, der elsker en god kop kaffe - mange gange på en dag. Når vi besøger ham, så er han sådan, at han godt kan lide, at gå lidt rundt i hans lille lejlighed og danse. Gerne med sådan et glimt i øjet, men han kan også godt se lidt fræk ud - lidt drillende ud, men det er alt sammen et udtryk for, at han virkelig hygger sig ved, at vi er der og vi får kaffe sammen. Og fordi det er dejligt, at vi sammen. Han er en spilopmager, sådan har han altid været.

**Studievært, Julie Giese**

For et par år siden begyndte Fabian at ændre adfærd, husker Lise.

[Musik]

**Case, Lise**

Han begynder at være sådan noget mere klyngende, når jeg kommer og han skal sidde sammen med mig i hans sofa og der skal vi sidde helt, helt tæt lige ved siden af hinanden. Sådan helt tæt sammen og så skal vi holde i begge hænder og så sidder han der og jeg må ikke flytte mig og han skal ikke nogle steder hen. Normalt dansede han omkring, men vi skal sidde der i alt den tid, jeg er der og holde i hånd.

Når jeg havde ham, Fabian, med ude på ture eller med hjemme, så vil han ikke med tilbage til bostedet, ligesom han havde meget svært ved - meget ekstremt svært ved at lade mig gå. Han har aldrig synes, det var sjovt, når vi gik, men det her blev ekstremt. Han klamrer sig fast til mine hænder og kan forsøge at tage min jakke af, fordi at hvis man tager jakken af, så så er det fordi, man bliver. Og jeg har flere gange skulle kæmpe mig ud ad døren - og kæmpe mig grædende væk derfra, fordi det var ubehageligt. Det er virkelig slemt at gå fra sit barn, der på den måde giver udtryk for 'at lad være med at gå'. Selvom han er en voksen mand. Og det er blevet svære og svære. Det var også forskelligt efter alt efter, hvem det var der var på arbejde på bostedet. Der var nogle, hvor han var helt rolig, hvor det var fint nok - at det er ok, og jeg kunne få lov at gå, men der var særligt en, hvor det være rigtig svært at få lov til at gå, når han var der.

**Studievært, Julie Giese**

Vi stopper Lises fortælling et kort øjeblik. Jeg har inviteret Mette Thyghøj til at lytte med på historien. Hun er terapeut i Lev uden vold, der bl.a. rådgiver voldsudsatte og pårørende. Og hun hæfter sig ved Fabians reaktioner.

[Musik]

**Terapeut, Mette Thyghøj, Lev uden vold**

Der er sket noget. Der er sket et eller andet, siden at han reagerer, som han gør. Altså med at blive så anderledes. Så jeg ville da blive opmærksom på, hvad der er galt. Hvad er det, han prøver at kommunikere? Hvorfor har det ændret sig? Altså jeg kan jo godt følge at moren i første omgang måske ikke tænker vold, fordi det kunne jo også være andre ændringer. Det kunne være, at der var personaleudskiftning, der gjorde, at han blev lidt utryg. Altså det kunne være forskellige ting, som kunne gøre ham utryg. Men man kan så også sige, at graden af den måde han prøver på at råbe om hjælp siger måske også et eller andet. Han prøver virkelig at hive jakken af hende, så hun kan blive og sådan nogle ting. Altså så jeg synes jo, han prøver på sin måde, uden sit sprog, virkelig at signalere, at noget er galt. Men som vi har været inde på før, så kan det være svært at vide, om det er vold. Så, men det er rigtig vigtigt at være opmærksom, når man ser sådan en stor forandring.

**Case, Lise**

Så sker der det her i sommer. Vi er i sommerhus. Vi har lige været ude at cykle en tur og vi kommer tilbage og jeg står ude på den her sommerhusterrasse i solen og nyder vejret. Så ringer min telefon, et ukendt nummer, og jeg tager den, og det er en mellemleder fra kommunen. Hun fortæller mig, at hun skal fortælle mig, at der indkommet en anonym underretning om, at en navngiven medarbejder skal have udøvet vold imod min søn. Og jeg husker det som om, at alting står stille. Jeg spørger bare: Hvad snakker du om? Hvem har gjort det? Og det kan jeg jo ikke få at vide. Jeg spørger om, hvor tit er det sket. Hvorfor er det sket. Hvad er omstændighederne omkring det. Hvorfor. Er det noget, der er sket en gang eller flere gange. Og jeg kan ikke rigtig få noget svar på noget. Udover at det er de i gang med at undersøge og de skal finde ud af, hvordan det hele hænger sammen. Og jeg siger, jamen, har I meldt det til politiet? Det skal meldes til politiet - det er jo vold det her. Men der skulle de lige finde ud af om, om der var hold i anklagerne. Jeg får svaret, at det må jo være politiets opgave at finde ud af, om der er hold i anklagerne. Så jeg efterlades med vildt mange spørgsmål i forhold til, hvad er det egentlig, der er sket. Det eneste jeg ved, der er sket, det er det, der ikke må ske. Så jeg er i chok.

**Studievært, Julie Giese**

Fabians familie bliver tilbudt en samtale dagen efter. Med til samtalen er den daglige leder af bostedet og kvinden fra kommunen, der netop har ringet.

[Musik]

**Case, Lise**

Og der stiller jeg alle de samme spørgsmål igen. Jeg spørger også den daglige leder, hvordan kan det være, at medarbejderne har behov for at være anonyme. Hvorfor har de ikke bare sagt det til dig? Det får jeg ingen svar på - det er de stadigvæk ved at undersøge og det kan jeg måske få noget at vide om i morgen. Jeg ved ikke, hvad der skal ske i morgen, men jeg ved i hvert fald, at jeg får ikke mere at vide om det nu – ikke mere end det, jeg fik at vide i den første telefonsamtale. Jeg havde også ved den første samme telefonsamtale bedt om at få selve underretningen, så jeg kunne læse den. Jeg vil jo selv læse den med den ordlyd, den har. Men den kunne ikke få, fordi så skulle den behandles inden ved Juridisk Afdeling i kommunen. Så skulle den i faglig afdeling og sådan fik jeg hele tiden at vide, at nu var den lige der og nu var den lille der. Jeg kunne ikke forstå, at jeg ikke var den første, der skulle have underretningen.

**Studievært, Julie Giese**

Efter mødet går Lise sammen med Fabians søster hen til Fabian. De fortæller ham, at de ved, hvad der er sket – og at de vil hjælpe ham.

[Musik]

**Case, Lise**

Så går vi ind i Fabians lejlighed for at se ham. Vi går ind til Fabian, jeg og Fabians søster, for at se, hvordan han har det og at jeg har rigtig meget brug for at spørge ham om det, selvom han ikke har noget sprog. Og jeg har brug for at vise ham, at jeg ved, hvad der er sket med ham. Så jeg spørger ham, 'Fabian, er der nogen, der har slået dig?' Fabian har fat i begge mine hænder, og han knuger dem rigtig hårdt. Og jeg kan se på hans ansigtsudtryk, at han bliver meget påvirket af spørgsmålet. At han bliver ked af det - ikke bange, men i hvert fald påvirket. Den måde han klemmer min hånd på, det tager jeg som en bekræftelse på, at det sket. Jeg spørger, om der er nogen, der har sparket ham, som der står i underretningen og jeg får den samme reaktion fra ham. Jeg spørger, om han har været ked af det og bange og igen, kan jeg se, på den måde klemmer min hånd og ved at han kigger ned og ser ked af det ud, at det sådan han har oplevet det. For at kontrollere, at han forstår mine spørgsmål, så spørger jeg ham, 'Fabian, kan du godt lide kaffe?' og der får jeg ikke den reaktion, han klemmer ikke min hånd. Der er ikke nogen reaktion. Så det er tydeligt for mig, at han svarer på spørgsmålene ved at 'ja, det var sket det her' på den måde, han kan fortælle på. Det var chokerende, han havde, han havde det rigtig skidt, og jeg kunne godt mærke, at han ikke var sig selv og al den tid, vi var der, så var det den der klyngen til os og vi skal holde om ham. Han er meget tryghedssøgende og det er jo så også den adfærd, jeg har set over tid blive mere og mere tiltagende - uden at jeg har vidst, at der var sket det her med ham.

Og det går lige pludselig op for mig, hvordan det hænger sammen - hvorfor han er på den måde og hvorfor han skal sidde op og klamrer sig til mine hænder på den måde, når jeg er der. Det er som om han var gået lidt i stykker - eller meget i stykker.

**Terapeut, Mette Thyghøj, Lev uden vold**

Jeg tænker, hvor er det fint, at hun taler med ham om det. Hvor er det fint, at hun reagerer på hans reaktioner, som hun jo oplever som en bekræftelse af det, der er sket. Og det er også et godt eksempel med, at han gør ikke det samme, når hun spørger til kaffen, så han signalerer jo, at han forstår, hvad det er, hun siger. Og at det er sket. Og her er det jo netop vigtigt, at han bliver bekræftet i, at det her det er sket, det er forkert og var det fint, at hun siger, det skal selvfølgelig nok få gjort noget ved. Så han kan få en tryghed i forhold til, at han bliver bragt i sikkerhed.

**Studievært, Julie Giese**

Dagen efter skal Lise til endnu et møde på institutionen - for at få nogle svar.

[Musik]

**Case, Lise**

Der en den daglig leder til stede og den der mellemleder, som også var til stede dagen før og så er der to repræsentanter fra kommunens myndighedsafdeling. Ved mødets start får jeg underretningen i hånden. Og vi beder om at få lov at sidde og læse den i et andet lokale – mig, Fabians far og min nuværende mand. Altså hvis ikke vi var chokeret i forvejen, så blev vi det endnu mere af at læse underretningen. Både fordi det kommer til at gå op for os, at det her har stået på over lang tid, måske i flere år, og måske endda systematisk vold. Det er sådan det fremgår af den anonyme underretning.

**Studievært, Julie Giese**

I den anonyme underretning står der, at flere medarbejdere har set den omtalte medarbejder være voldelig overfor Fabian – i situationer, hvor magt slet ikke var påkrævet. Og i situationer, hvor Fabian intet har gjort. De har blandt andet set ham flå i Fabian og trække ham hårdt afsted – og de har set ham både slå og sparke Fabian.

[Musik]

**Terapeut, Mette Thyghøj, Lev uden vold**

Det lyder rigtig ubehageligt, og det er jo på et bosted, det her er foregået med en af de personaler, som han skulle føle sig tryg ved og som passer på ham. Så det er jo enorm ødelæggende for ham, at en som skulle tage sig af ham og hvor han er afhængig af hans hjælp, rent faktisk yder vold mod ham og det er enormt ødelæggende, fordi man bliver bange og hans tillid bliver nedbrudt. Han kan få nogle skader, som sidder i ham og som bliver rigtig svære for ham, at komme ud over. Fordi der dels er tillidsbrud, dels er der den fysiske smerte, han bliver påført og dels det at det også er foregået over længere tid. Det gør det jo bare endnu være, kan man sige.

**Case, Lise**

Udover det så er den afdelingsleder, som jeg har siddet til møde med dagen før, som ikke vil sige noget, også anklaget i underretningen for at have dækket over det. For at flere medarbejdere igennem lang tid skulle have indberettet til den her afdelingsleder omkring overgreb, der er blevet begået mod min søn, men hvor han har valgt ikke at handle på det.

**Studievært, Julie Giese**

Adskillige medarbejdere har reageret på, de har set volden. I underretningen står der blandt andet: ”Dette har vi alle reageret på og gået til vores chef. Han har sagt til os alle, at det skal han nok tage sig af, hvorfor vi regner med, at det bliver indberettet. Overfaldene er dog fortsat og Fabian er fortsat gul og blå”. Længere nede står der: ”Vores chef forholder sig ikke til, at han mishandler Fabian. Han vender det døve øre til og lader som om, at det er hel ny information hver gang at en af os kommer ind og fortæller om volden. Fabian lever med vold. Vi er mange, der har set det, men da vi kun er to på arbejde ad gange, så er det påstand mod påstand, som vores chef pointerer, når vi råber op.”

[Musik]

**Terapeut, Mette Thyghøj, Lev uden vold**

Men det da helt sikkert, at det er en leder, der svigter sit ansvar og det er et problem, at det ikke har været stoppet hurtigst muligt. Man kan sige, når der er mistanke om vold, og hvis nogen har udtrykt det tidligt, så bør en leder jo med det samme tage det alvorligt. I hvert fald undersøge sagen grundigt og det har den her leder jo tydeligvis ikke gjort. Det er næsten et slags dobbelt overgreb, når nogen ligesom hører om det og så lade det foregå/fortsætte på en anden måde. Eller i hvert fald ikke tage hånd om at få undersøgt. Det kan jeg jo også godt sammenligne med det, jeg nogle gange møder i ude systemerne. Nu tænker jeg på nogle af de kvinder, jeg har i mine grupper, hvor de kommer til en sagsbehandler måske og fortæller om alvorlig vold og sagsbehandleren betvivler det. Og måske tænker, jamen du kan vel sagtens samarbejde om et samvær med dit barn, hvor man måske netop kunne have brug for, at det bliver forstået og taget alvorligt. Og at sagen blev undersøgt, som et minimum i forhold til om det forsvarligt, fx er barnet så er ved voldsudøveren. Og det føles ofte som det, nogle af vores kvinder og mænd kalder 'systemvold'. Jeg synes, det kan sammenlignes lidt. Altså fordi man kan sige, at det er jo et salgs dobbelt svigt. Og man kan sige, systemet forventer man jo har en eller anden beskyttende indstilling. Altså og vil gå ind og tage ansvar, når sådan nogle ting sker. Så jeg tænker også for Fabians forældre må de jo også blive meget urolige og utrygge ved systemet ved at opleve det her. Fordi det har de jo nok ikke i deres vildeste fantasi forestillet kunne ske på sådan et professionelt sted, der skulle tage hånd om deres søn.

**Case, Lise**

Tiden efter er meget tumult. Der er mange møder og jeg er næsten sammen med Fabian hver dag. Han har rigtig meget brug for, at vi er der. Og det er den samme tryghedssøgende adfærd, vi ser hele tiden. Og jeg tænker, at jeg bliver rigtig bekymret. Og vi er stadigvæk rigtig bekymrede for, om Fabian nogensinde bliver sig selv igen. Om han bliver i stand til at lægge de traumer bag sig og blive den der glade dansende unge mand, som han var. Om han kommer til at kunne få tillid igen. Især til mænd, igen.

I forbindelse med sagen og den her underretning, der har været omkring Fabian og den vold han har været udsat for. Der har jeg søgt aktindsigt og jeg har fået aktindsigt i de notater som bostedet gør sig og som også dagtilbuddets gør sig. I første omgang får jeg aktindsigt tre år tilbage, og det er den periode den her medarbejder, der har udøvet vold mod Fabian, har været ansat. Og der kan jeg simpelt hen se, at i løbet af den der periode på de der 2-3 år, der begynder Fabian ikke at ville sove om natten. Det er en tendens, som han kan have haft ind imellem i sit liv, men i væsentlig mindre omfang.

For her, der kan jeg læse, at han kan have tre, fire, fem nætter i streg, hvor han overhovedet ikke sover og hvor han bliver beskrevet som omkringfarende, råbende, larmende, at han sidder ude vindfanget på bostedet, hvor døren er låst om natten og brummer og råber. Han løber rundt og hamrer på ruderne. Også råbende og skrigende. Dagtilbuddet som jeg har et møde med i august måned her i år, fortæller, at gennem det sidste år, der har de måtte skrue ned på hele den plan, der er omkring Fabians dag-aktivitetsprogram. De aktiviteter Fabian han før hen havde lyst til at deltage i, det har han ikke lyst til mere. Selvom det var noget, han var glad for tidligere. Han er meget dørsøgende. Altså i forhold til at prøve at stikke af. Han stikker af adskillige gange kan jeg læse - rigtig mange gange. Simpelt hen over hegnet. Han bliver også meget køkkensøgende. Ofte er det kaffe, han går efter. I forhold til hans sundhedstilstand, der kan jeg sige, at han på halvandet år, har han taget 20 kg på. Vi har spurgt ind til den medicin, han får og det er ikke det. Det skal tværtimod give vægttab, fordi det giver nedsat appetit. Så hvorfor tager han så meget på? Og jeg tænker, når kroppen går i alarmberedskab, så holder den jo op med at forbrænde. Det kan måske være en forklaring på en vægtøgning på 20 kg. Han har aldrig vejet så meget, som han gør nu.

Det vi selv oplever - udover det jeg også har fortalt om, at han er meget tryghedssøgende - det er, at han kan være sådan, at han ikke vil ud af bilen, hvis vi kører et sted hen. Det kan også være han ikke vil ind i bilen igen. Og hvis vi kommer tilbage til botilbuddet, så vil han ikke ud af bilen. Der har vi mange gange måtte køre en time mere. Og for at kunne få ham ud af bilen, så har man mange gange skulle lokke ham ind med kaffe, med chilinødder eller andet, som han ikke kan modstå. Vi får jo lidt - nu hvor vi ved, hvad der er sket - en følelse af at narre ham ind et sted, hvor han ikke har lyst til at være. Dagtilbuddet fortæller, at de har måtte skrue ned - sætte baren ned for alt, hvad han skal deltage i, i forhold til hvad han kun før - i forhold til hvad de forventer, hvad han skal kunne nu. Så det fortæller jo i hvert fald, der er et stor tab af færdigheder. Førhen dvs. tilbage i 17 - for tre år siden, der kunne vi stadigvæk tage Fabian med ud på restauranter og spise. Han ville altid gå med mig alle steder. Om vi så skulle til lægen eller hvad. Det kan godt være, han var meget opmærksom på, hvor lægens kaffe var. Det var så det, men han gik altid med ind og med ud igen. Der var aldrig nogen problemer af den slags. Så på den måde er der en stor og ret voldsom ændring i Fabians adfærd. Og alt det der foregår om natten og har foregået igennem flere år. Det er der aldrig nogen, der har fortalt os. Og aldrig vidst, at det var så massivt, at han kunne have - og det var flere gange månedligt, at han måske kunne have to, tre, fire, fem nætter uden søvn. Det påvirker jo så også hans adfærd om dagen. Det siger jo sig selv, når man ikke sover, så bliver man jo helt usammenhængende. Ja, han er ikke den, han var - og han kan ikke det - vi kan ikke det, vi kunne som familie sammen med Fabian mere. Så det er meget begrænset, hvad vi kan lige nu.

**Terapeut, Mette Thyghøj, Lev uden vold**

Kan han nogensinde blive sig selv igen? Og tænker lige præcis det traumer gør, det er, at de ryster en væk fra en selv, så man bliver rystet ud af sig selv, når man er udsat for traume og man skal jo på den måde - som han har været ved det her vold. Og man skal jo på den måde ligesom finde tilbage til en slags selv. Når jeg siger en slags selv på den her måde. Så er det fordi, at mange af dem jeg kender, der været udsat for vold, de bliver nok aldrig helt sig selv igen, men de kan godt få det godt nok igen. Så forstået på den måde, at de har jo også fået en erfaring ud af det her. De har været rystet væk fra sig selv. Så de skal finde sig selv på en anden måde bagefter. Og man kan sige, at det første, som er det rigtig vigtige, det er, at han er i sikkerhed og jeg tænker sådan lidt med noget det, der bliver beskrevet og nu også, når jeg ved, hvordan han fungerer måske sprogligt, at det er enormt vigtigt, ligesom man gør med spædbørn, der har oplevet vold eller været udsat for vold, at man fortæller ham, at nu er du i sikkerhed. Og de her ting, der er foregået, det har været forkert. Det kommer ikke til at ske mere. Og nu er der dem og dem, der passer på dig. Og vi er så kede af, at vi ikke opdagede det før. Og sådan nogle ting. Altså, fordi man kan se på spædbørn, når man taler sådan til dem, fx siger, nu er mor i sikkerhed, hvis det er mor, der været udsat for vold, at de slappe af. Så jeg tror, det er vigtig, at han får den information at vide, så han måske kan falde til ro. Og man kan sige, at de der symptomer og den adfærd, han har haft, har været - Ja, helt indlysende. Han har været stresset og har ikke kunne falde til ro om natten. Han kunne ikke - Han kan ikke slappe af, fordi han har været bange. Hvornår kommer min overgrebsmand og udsætter mig for vold, og man kan sige de reaktioner ved højst sandsynlig forsvinde i det øjeblik, at han bliver tryg. Men derfor kan der godt være noget stress stadigvæk, der forbundet med at have oplevet det her og en manglende tillid, som det kan tage tid at få opbygget igen. Men ved at møde mænd, der er ordentlige og som er professionelle og som passer godt på ham, så vil han jo nok med tiden kunne blive mere og mere tryg igen.

**Studievært, Julie Giese**

Set i bakspejlet kan Lise i dag se, at Fabian var utryg ved den pågældende medarbejder.

[Musik]

**Case, Lise**

Jeg havde gennem noget tid bemærket, at Fabians relation til en bestemt medarbejder ikke virkede til at være ret god. Jeg kunne mærke, at han altid gerne ville have, at han skulle gå væk. Eller at Fabian flyttede sig selv fra ham og Fabian har sådan nogle nogen brummelyde. Han siger på en bestemt måde, når han vil have at nogen eller noget skal gå væk, stoppe eller flytte sig. Og de lyde hørte jeg altid, når den har bestemte medarbejdere var i nærheden. Der var særlig en bestemt episode, hvor Fabian skulle have skiftet sin ble. Medarbejderen går ud på badeværelset og vil gerne have Fabian med, men det vil Fabian ikke. Han vil ikke gå ud til ham og så hjælper jeg ham derud. For han vil jo gerne gå med, når jeg er der. Så er alt jo trygt - mor passer på ham. Så jeg hjælper Fabian ud på badeværelset til den her medarbejder og så bliver døren lukket og jeg går ud fra, at de er i gang med at skifte ble. Og lidt efter, så går døren op og Fabian stormer ud badeværelset og lige over om bag ved mig, nærmest, og så står han har lavet meget voldsomme bevægelser med arme og hænder ud i luften - sådan nogle tydelige 'Gå væk'-bevægelser og tydelige 'Gå væk'-lyde og jeg kan se på den her medarbejder, at han ser vred ud i øjnene og siger til Fabian, 'Jaaaaa, når mor er der, så vil du kun mor'. Han ser ud på sådan en måde, hvor jeg tænker, han nærmest virker lidt aggressiv. Jeg undrer mig og tænker, at der er et eller andet galt i deres relationer, så det er noget, jeg bliver nødt til at følge op på og finde ud af, hvad det handler om. Og lige i tiden efter, der får jeg ikke mulighed for at følge op på det. Fordi jeg selv bliver indlagt på hospitalet og umiddelbart derefter kommer Corona og der er en periode med besøgsforbud. Og ja, selv ligger med et ben med åbent sår og kan ikke komme derud i en periode. Så jeg får ikke fulgt op på den her mavefornemmelse, jeg har af, at der er noget galt i deres relation.

**Terapeut, Mette Thyghøj, Lev uden vold**

Der er nogle ting, jeg synes er enormt vigtige, og det er også, når man taler om voldsudsatte og voldsofre, så er de selvfølgelig ofre for volden, men de gør ofte modstand, og det skal man ikke glemme. Og det kalder man også responser, så man kan sige, det mor så der, det var jo, at han viste responser mod volden. Han prøvede at beskytte sig selv. Han prøvede at komme væk. Og det er enormt vigtigt også i forhold til, når man taler med voldsudsatte, at man har blik for, at de ikke bare passivt har fundet sig i de her ting. De har faktisk prøvet at gøre noget for at stoppe det. Og det har han jo prøvet på og det så mor der. Hun vidste bare ikke, det var vold. Så man kan sige, det er måske også vigtigt, også at snakke med ham om, at du prøvede at sige fra, og en anden gang, hvis jeg ser dig sige fra, så reagerer jeg med det samme. Fordi hvis hun havde vidst det her havde handlet om vold, så havde hun jo gjort noget, helt sikkert.

**Case, Lise**

Jeg er fra starten af meget opmærksom på, at Fabian har brug for en form for krisehjælp. Jeg er i tvivl om, hvilken form for krisehjælp, man kan give et menneske, som ikke kan indgå i et verbalt terapiforløb, men jeg tænker, at vores søn er vel ikke det første menneske i verden, der oplever og bliver ramt af krise, bliver ramt af vold, bliver ramt af sorg og stå uden sprog. Så jeg tænker, der i et land som Danmark, må være nogen, der forstår at hjælpe mennesker igennem med forskellige former for traumer - og her var min søn udsat for vold og vold gennem længere tid, systematisk vold, vold i hans hjem, der hvor han skulle have allermest ro på. Vold, måske på badeværelset og i de allermest intime situationer, vold som optakt til, at nu skal man ind og sove. Så det var noget af det, som jeg bad - allerede fra starten af - bad kommunen om og yde noget krisehjælp. Og der sker ikke noget. Det vi får at vide, det er, at de ved ikke, hvad de skal gøre. De har ikke nogen, der kan lige kan det her. Og jeg bliver ved igennem hele sommeren og insistere på, at få den her hjælp og her hen i efteråret også. Og på et tidspunkt, hårdt presset, tilbyder de, at der kan komme en psykolog ud, der egentlig hører til i børneregi. Det, der bliver iværksat, det er, at der en psykolog, der kommer ud og observerer Fabian gennem en time. I den time der kører han rundt på hans dagtilbuds legeplads på sådan en voksen trehjulet cykel. Det er der kommer et skriv ud af, hvor psykolog dybest set peger på, at der er behov for en bredere udredning i forhold til at kunne vurdere, hvorvidt Fabian har brug for traumebehandling, eller om det er en traumereaktion. Og så er der ikke sket mere på den front. Og jeg tænker ikke, at Fabian kan mærke, at der har siddet en psykolog og kigget på ham. Jeg tænker ikke en gang, han ved, at vedkommende har været der. Jeg tænker heller ikke, han kan mærke det som nogen hjælp, at der ligger et stykke papir, der siger, at der behov for, at man laver yderligere en udredning. Så han har ikke fået nogen hjælp. Nu er vi fire måneder henne fra, vi får det at vide, der er en underretninger og jeg har selv på eget initiativ, som mor, og som værge, lavet en henvendelse til Viso for muligvis at få noget hjælp i forhold til traumer. Men vi er fire måneder henne nu og forløbet er ikke startet endnu, så jeg ved ikke, om det kommer til at kunne hjælpe Fabian.

**Terapeut, Mette Thyghøj, Lev uden vold**

Og der tænker jeg jo lidt, altså nu ved jeg ikke, hvad det er for noget traumepsykolog, der allerede var tænkt, men i hvert fald er det jo rigtig godt, af moren beder om hjælp og bliver ved at insistere. Det jeg kommer til at tænke på, det er jo det, som jeg var inde på lidt før. Altså det er jo en, der kunne gå ind og arbejde med det der var sket på den måde, at man satte ord på. Det som jeg fortalte om før, som hvis det var et spædbarn. Jeg er med på, at han udviklingsmæssigt er ældre end et spædbarn, men det er fordi, jeg tænker et spædbarn ikke har et sprog. Så et meget lille barn, som kunne få fortalt de her ting, jeg sagde før om, hvor forkert det er. Og at han er i sikkerhed nu og en anden gang, hvis man hører de her brummelyde og ser hans adfærd, så vil meget meget hurtigere reagerer. Alt det her. Det er min umiddelbart tænkning, at det skulle gås til på den måde. Og jeg tænker, hvor - lidt ligesom misbrug, altså rusmiddelmisbrug, alkoholmisbrug, stofmisbrug - Jeg tænker, der er sådan specifikke følgevirkninger af at have været udsat for vold. Og det kræver noget særlig hjælp, som er rettet mod det med volden og traumerne. Og derfor så tænker jeg, det er enormt vigtigt, at den traumepsykolog, der tilknyttes ham, både har erfaring med handicapområdet, men også har erfaring med vold/traumer.

**Studievært, Julie Giese**

Det er ikke kun Fabian, der har brug for hjælp. Som pårørende er det en hård oplevelse, at én man holder af, bliver udsat for vold.

[Musik]

**Case, Lise**

Vi var jo alle sammen traumatiseret. Det er vel det, man kalder sekundært traumatiseret. Af at Fabian har været udsat for det, som han har været udsat for og der har vi bedt om psykologhjælp. Og den psykologhjælp vi skulle have, det var jo en krisepsykolog, som var i stand til at kunne hjælpe os igennem den her traumatiserende situation, som vi som familie var i. Det vi fik tilbudt, det var nogle samtaler hos nogle psykologer, som hørte til ude på en specialskole for børn, hvor de behandler børn med diagnose inden for det regi. Og det var ikke relevant for os. Jeg er ikke et barn og jeg forventede, at få en krisepsykolog med speciale inden for krisepsykologi og krisehåndtering. Det har vi stadigvæk ikke fået.

**Terapeut, Mette Thyghøj, Lev uden vold**

Altså man kan sige, som det første jeg lige kommer til at tænke på, det er, at der er undersøgelser for nylig af børn der oplever vold mellem forældrene, hvor de er vidne til vold. Og det er lige så ødelæggende, om ikke nogle gange værre også, end selv at have oplevet vold. Og det tænker jeg jo, siger rigtig meget om, hvordan det også må være, at være pårørende. Selvom man er voksen. Det at opleve, at ens barn har oplevet vold. Altså man kan meget nemt blive ramt af skyldfølelse af, at man ikke har set det tidligere. Man ikke har handlet hurtigere. Samtidig med, at man også kan blive rystet over, at det rent faktisk har kunne ske et sted, hvor man troede ens barn var trygt. Det er jo enormt voldsomt og der kunne man bestemt have brug for noget hjælp også. Noget samtaleterapi til ligesom at få set på det hele og få det vendt. Og få - på den måde komme videre.

**Studievært, Julie Giese**

Vær opmærksom på forandringer. Tro på, at det du ser, er rigtigt. Og hold fast. Sådan lyder rådene fra Lise til andre pårørende.

[Musik]

**Case, Lise**

Når jeg ser tilbage på, hvordan de sidste par år har været og hvordan Fabians adfærd begynder ændre sig og hvordan han blev mere og mere indesluttet og indadvendt i sin adfærd. Så kan jeg jo godt se i bakspejlet, at der var noget galt. Men det var svært at se konkret, da man stod i det - andet end man kunne tænke, han har måske en dårlig dag i dag. Men når man har oplevet det nogle gange, så vil jeg sige i forhold til andre - vær' undersøgende på det og holdt fast i, at det, man ser, som en forandring, som er bekymrende - Den skal man ikke lade passere, fordi vi forældre eller nære pårørende, vi ved godt, når der er noget galt. Og vi har ret, når vi mærker det og det skal man handle på. Og det kan være svært at handle på - især, hvis man spørger ind til et personale eller til nogen ledelse som ikke giver svar tilbage. Der vil mit råd være, at man er vedholdende og insisterende bliver ved at blive ved at blive at spørge, fordi det man ser, det er rigtigt.

**Terapeut, Mette Thyghøj, Lev uden vold**

Jeg synes jo, hun giver de bedste råd der. At det er så rigtigt, at man skal handle på det. Man skal ikke ignorere det. Altså for at starte omvendt, ikke. Og så kan man sige, som jeg har været inde på et par gange, så er det meget forståeligt, man har svært ved at tro, at det er det, det handler om, fordi at det kunne jo være - dels kunne det være alt mulig andet. Det kunne være, som jeg sagde tidligere, omskiftningerne i personalegruppen. Det kunne være alt muligt, som vedkommende nu engang reagerede på. Så det kan være rigtig svært at se. Og så er der også det der med, at man har tillid til personalet. At man forventer det ikke. Man forventer, at her er nogen, der har styr på tingene. Og selvfølgelig ville de aldrig lade sådan noget ske. Men det vigtigste er, nej, reager endelig. Som hun siger, så så kender man jo sit barn bedst. Og når man får den mavefornemmelser, så må man aldrig være den overhørig. Så skal man reagere og finde ud af, hvad det handler om.

**Studievært, Julie Giese**

Lige nu ligger sagen hos politiet og Lise venter på at høre mere.

[Musik]

**Case, Lise**

Måske skal man også sige, det var os, der meldte dem eller til politiet. Der går en hel uge fra vi melder til politiet til kommunen, melder det her til politiet.

Så først er vi i chok over, han er blevet udsat for vold. Så er vi i chok over - da vi kommer der til mødet om fredagen - og finder ud af at det er systematisk vold, han har været udsat for gennem længere tid - og at ledelsen ikke har handlet på det. Så i mine øjne er det jo to forskellige kriminelle forhold i det her. Så er der noget jura i om det er strafferet eller personaleret i forhold til ledelsen.

**Studievært, Julie Giese**

Til slut opfordre Mette Thyghøj til, at du beder om hjælp, hvis du eller en pårørende bliver udsat for vold. Også selvom hvis du er i tvivl, om det du oplever, er vold.

[Musik]

**Terapeut, Mette Thyghøj, Lev uden vold**

Det er enormt vigtigt at bede om hjælp og få hjælp. Tale med nogen om det. Tale åbent om det. Åbne sig om sin problematik. Og igen kan man jo ringe til Lev uden vold på 1888 og få at vide, hvad gør man så. Og man kan hjælpe lige meget, hvor man er og om man er i tvivl, om det der sker eller man lige har oplevet noget eller ja, hvad som helst.

**Studievært, Julie Giese**

Du har lyttet til den anden podcast i en serie på fem dele om vold mod mennesker med handicap. Serien er produceret af IBOS med økonomisk støtte fra Offerfonden. Lyt med i næste afsnit, der har fokus på psykisk vold.

[Musik]